Anestesiassa tehtävä tietokonetomografiatutkimus

Lapsellesi on varattu anestesiassa tehtävä tietokonetomografiatutkimus (lyhenne TT tai CT), jossa otetaan leikekuvia röntgensäteitä käyttämällä.

Lapsesi nukutetaan, koska kuvaus edellyttää liikkumattomuutta.

Röntgenlääkärin harkinnan mukaan tutkimuksessa voidaan käyttää jodipitoista varjoainetta, jota laitetaan lapsen käsivarren laskimoon.

Tutkimukseen tai toimenpiteeseen valmistautuminen

Ota yhteyttä lasta hoitavaan yksikköön, jos tiedät lapsesi olevan yliherkkä jodille tai hänellä on lääkeaineyliherkkyyksiä.

Alle 1-vuotiaan lapsen on oltava ravinnotta 4 tuntia ennen tutkimusta.

Yli 1-vuotiaan lapsen on oltava ravinnotta 6 tuntia ennen tutkimusta.

Lapselle saa antaa kirkkaita nesteitä (esim. vettä) 2 tuntia ennen tutkimusta enintään 1dl. Lastenosaston henkilökunta laittaa lapsesi iholle puuduttavaa voidetta, jotta muovisen kanyylin laittaminen lapsen käsivarren laskimoon ei satu. Kanyyli laitetaan lastenosastolla ennen tutkimusta.

Esilääke annetaan anestesialääkärin ohjeen mukaisesti lastenosastolla ennen tutkimusta.

Tutkimuksen suorittaminen

Vanhemmat voivat tuoda lapsen vuodeosaston hoitajan kanssa tutkimushuoneeseen asti. Tämän jälkeen vanhempien tulee poistua kuvaushuoneesta.

Anestesiaryhmä nukuttaa lapsen ja seuraa hänen vointiaan koko tutkimuksen ajan.

Tutkimus kestää kokonaisuudessaan n. 20 minuuttia

Tutkimuksen jälkeen huomioitavaa

Tutkimuksen jälkeen lapsi viedään heräämöön, josta hänet siirretään 1 - 2 tunnin kuluttua takaisin lastenosastolle. Vanhemmat voivat halutessaan tulla lastenosaston hoitajan kanssa hakemaan lapsen heräämöstä.

Vastaukset tehdystä tutkimuksesta saat lastasi hoitavalta lääkäriltä.

Yhteystiedot

Keskusröntgen (F-röntgen) sisäänkäynti N (Kajaanintie 50, Oulu) tai G (Kiviharjuntie 9, Oulu), sijainti N4, 1. kerros, aula 1.

Päivystysröntgen (B-röntgen) sisäänkäynti NK (Kajaanintie 50, Oulu) tai G (Kiviharjuntie 9, Oulu), 1. kerros.

Mikäli haluat röntgenin henkilökunnalta lisätietoja suunnitellusta tutkimuksesta, voit soittaa sille röntgenosastolle, jonne lapsesi aika on varattu (ilmoitetaan kutsukirjeessä).

Keskusröntgen puh.08 - 315 3208 Päivystysröntgen puh.08 - 315 2254

Mikäli sinulla on anestesiaan liittyviä kysymyksiä, voit soittaa anestesialääkärille
puh. (08) 315 2626 tai (08) 315 2627.